title: Odluka Europskog parlamenta (EU) 2016/1540 od 28. travnja 2016. o razrješnici za izvršenje proračuna Europske agencije za pomorsku sigurnost za financijsku godinu 2014.

text:
               14.9.2016

               HR

               Službeni list Europske unije

               L 246/295

         ODLUKA EUROPSKOG PARLAMENTA (EU) 2016/1540
   od 28. travnja 2016.
   o razrješnici za izvršenje proračuna Europske agencije za pomorsku sigurnost za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europske agencije za pomorsku sigurnost za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za pomorsku sigurnost za financijsku godinu 2014., s odgovorom Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Agencija treba dobiti za izvršenje proračuna za financijsku godinu 2014. (05584/2016 – C8-0072/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (4), a posebno njezin članak 19.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za promet i turizam (A8-0102/2016),

               1.

               daje razrješnicu izvršnom direktoru Europske agencije za pomorsku sigurnost za izvršenje proračuna Agencije za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi direktoru Europske agencije za pomorsku sigurnost, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 216.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 208, 5.8.2002., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: 2001/548/EZ: Odluka Komisije od 9. srpnja 2001. o osnivanju odbora u području dopunskih mirovina (priopćena pod brojem dokumenta C(2001) 1775)  Tekst značajan za EGP

text:
               05/Sv. 005

               HR

               Službeni list Europske unije

               180

         32001D0548

               L 196/26

               SLUŽBENI LIST EUROPSKE UNIJE

               09.07.2001.

      ODLUKA KOMISIJE

   od 9. srpnja 2001.
   o osnivanju odbora u području dopunskih mirovina
   (priopćena pod brojem dokumenta C(2001) 1775)
   (Tekst značajan za EGP)
   (2001/548/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europskih zajednica, a posebno njegove članke 138. i 140.,
   budući da:

               (1)

               Europska komisija na svojoj Konferenciji o socijalnoj politici od 28. lipnja 2000. predložila je osnivanje mirovinskog foruma koji bi rješavao probleme mirovina i pokretljivosti sa svim relevantnim dionicima izdavanjem komunikacije.

               (2)

               Europska komisija, u svojoj komunikaciji „Prema jedinstvenom tržištu za dopunske mirovine” od 11. svibnja 1999. (COM(1999) 134 završna verzija), podržala je zamisao osnivanja mirovinskog foruma na temelju prijedloga Odbora na visokoj razini za slobodu kretanja te slijedno tome odlučila sazvati takav forum koji bi se sastajao najmanje dva puta godišnje i trebao bi se sastojati od predstavnika vlada, socijalnih partnera, mirovinskih fondova i, prema potrebi, ostalih institucija koje su aktivne u ovom području.

               (3)

               Europski je parlament pozdravio komunikaciju Komisije i osnivanje takvog Odbora u svojoj rezoluciji o komunikaciji Komisije „Prema jedinstvenom tržištu za dopunske mirovine”.

         ODLUČILA JE:
   Članak 1.
   1.   Odbor u području dopunskih mirovina (mirovinski forum) osniva se pri Komisiji.
   2.   Mirovinski forum čine predstavnici vlada država članica, socijalnih partnera i dopunskih mirovinskih sustava.
   Članak 2.
   1.   Komisija se može savjetovati s mirovinskim forumom o svim problemima i razvojima na razini Zajednice koji utječu na dopunske mirovine.
   Mirovinski forum pomaže Komisiji posebno u pronalaženju rješenja za probleme i prepreke povezane s prekograničnom pokretljivošću radnika u području dopunskih mirovina.
   2.   Mirovinski forum radi, prema potrebi, u suradnji sa svim odgovarajućim tijelima ili odborima koji se bave socijalnom i gospodarskom politikom.
   Članak 3.
   1.   Mirovinski forum sastoji se od 45 članova.
   2.   Mjesta su raspodijeljena na sljedeći način:

               —

               jedno mjesto za svaku državu članicu,

               —

               četiri mjesta za druge države EGP-a (jedno mjesto za službenika za vezu s Europskim udruženjem slobodne trgovine i jedno mjesto za svaku uključenu državu),

               —

               14 mjesta za socijalne partnere na razini Zajednice,

               —

               12 mjesta za mirovinske fondove i druga tijela aktivna u ovom području:

                           —

                           tri mjesta za E.F.R.P. (Europsku federaciju za osiguranje mirovine),

                           —

                           jedno mjesto za svako od sljedećih tijela:

                                       —

                                       FEFSI (Europska federacija investicijskih fondova i kompanija),

                                       —

                                       ACME (Udruženje europskih kooperativnih i uzajamnih osiguratelja),

                                       —

                                       AIM (Međunarodno udruženje za uzajamnu pomoć),

                                       —

                                       CEA (Europska federacija osiguratelja i reosiguratelja),

                                       —

                                       AIEP (Europsko udruženje partnerskih institucija),

                                       —

                                       EAPSPI (Europsko udruženje mirovinskih institucija javnog sektora),

                                       —

                                       GCAACE (Savjetodavna skupina udruženja aktuara država Europske zajednice),

                                       —

                                       FBE (Bankarska federacija Europske unije),

                                       —

                                       AGE (Europski program za starije osobe).

         Članak 4.
   Članove mirovinskog foruma imenuje Komisija na temelju prijedloga država članica, drugih država članica Europskoga gospodarskog prostora, socijalnih partnera na razini Zajednice i drugih tijela navedenih u članku 3. Komisija poduzima sve potrebne mjere da bi osigurala ravnomjernu zastupljenost spolova.
   Članak 5.
   Mandat članova mirovinskog fonda traje dvije godine. On se može produljiti.
   Po isteku njihova mandata, članovi mirovinskog foruma ostaju na dužnosti dok ih se ne zamijeni ili ponovno izabere.
   Mandat člana završava prije isteka razdoblja od dvije godine u slučaju ostavke ili smrti. Mandat člana može se prekinuti ako tijelo koje ga je predložilo kao kandidata zatraži njegovu zamjenu.
   Član se zamjenjuje do kraja mandata.
   Članovi ne primaju plaću za svoj rad.
   Članak 6.
   Komisija objavljuje informativni popis članova u Službenom listu Europskih zajednica.
   Članak 7.
   Mirovinski forum bira jednog predsjednika i dva potpredsjednika na razdoblje od dvije godine. Oni se biraju dvotrećinskom većinom prisutnih članova. Mirovinskim forumom predsjeda predstavnik relevantnih odjela Glavne uprave za zapošljavanje i socijalna pitanja dok članovi mirovinskog foruma ne izaberu predsjednika.
   Članak 8.
   Mirovinski forum može pozvati bilo koju osobu koja je nadležna za pitanje na dnevnom redu na sudjelovanje u vijećanju u svojstvu stručnjaka.
   Stručnjaci sudjeluju u vijećanju samo za točku dnevnog reda za koju su bili pozvani prisustvovati.
   Članak 9.
   Mirovinski forum može osnovati radne skupine.
   Članak 10.
   1.   Mirovinski forum saziva Komisija te se on sastaje u uredima Komisije.
   2.   Predstavnici odjela Komisije na koje se to odnosi sudjeluju na sastancima mirovinskog foruma i radnih skupina.
   3.   Tajništvo za mirovinski forum i radne skupine osigurava Komisija.
   Članak 11.
   Mirovinski forum raspravlja pitanja za koja je Komisija zatražila mišljenje. Ne provodi se glasovanje.
   Kada traži mišljenje mirovinskog foruma, Komisija može utvrditi vremensko ograničenje u okviru kojeg se takvo mišljenje daje.
   Usvojena stajališta zastupljenih ekonomskih kategorija zapisuju se u zapisnik, koji se prosljeđuje Komisiji.
   Komisija rezultate rasprava stavlja na raspolaganje svim sudionicima na njihov zahtjev.
   Članak 12.
   Ne dovodeći u pitanje odredbe članka 287. Ugovora, članovi mirovinskog foruma obvezuju se da neće otkrivati informacije koje su saznali tijekom rada u mirovinskom forumu ili njegovim radnim skupinama kada ih Komisija obavijesti da su zatraženo mišljenje ili postavljena pitanja povjerljive naravi.
   U takvim slučajevima sastancima nazoče samo članovi mirovinskog foruma i predstavnici Komisije.
   Članak 13.
   Komisija procjenjuje rad i korisnost mirovinskog foruma u roku od dvije godine od stupanja na snagu ove Odluke.
   Članak 14.
   Ova Odluka stupa na snagu na dan njezinog donošenja.

      Sastavljeno u Bruxellesu 9. srpnja 2001.

            Za Komisiju

         Anna DIAMANTOPOULOU

            Članica Komisije


title: 87/369/EEZ: Odluka Vijeća od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije

text:
               02/Sv. 006

               HR

               Službeni list Europske unije

               3

         31987D0369

               L 198/1

               SLUŽBENI LIST EUROPSKE UNIJE

               07.04.1987.

      ODLUKA VIJEĆA

   od 7. travnja 1987.
   o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije
   (87/369/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegove članke 28., 113. i 235.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da je Vijeće za carinsku suradnju na svojoj plenarnoj sjednici u lipnju 1983. donijelo Međunarodnu konvenciju o Harmoniziranom sustavu nazivlja i brojčanog označavanja robe;
   budući da je svrha te Konvencije pojednostavnjenje međunarodne trgovine i prikupljanja, usporedbe i analize statističkih podataka koji se odnose na tu trgovinu;
   budući da je ta Konvencija donesena s namjerom da kao međunarodna osnova za carinske tarifne i statističke nomenklature zamijeni Konvenciju o nomenklaturi potpisanu u Bruxellesu 15. prosinca 1950., koja se sada koristi kao osnova za Zajedničku carinsku tarifu i Statistiku o vanjskoj trgovini (NIMEXE);
   budući da je ta Konvencija potpisana u ime Zajednice 10. lipnja 1985. pod uvjetom da bude prihvaćena; budući da je Vijeće za carinsku suradnju 24. lipnja 1986. donijelo Protokol o izmjenama te Konvencije; budući da je poželjno da se isprava o prihvaćanju tog Protokola položi istodobno s ispravom o prihvaćanju Međunarodne konvencije o Harmoniziranom sustavu;
   budući da Zajednica predlaže da se Harmonizirani sustav primjenjuje od 1. siječnja 1988.;
   budući da je pristupanje ovoj Konvenciji zajedno s najvažnijim državama uključenima u međunarodnu trgovinu od ključnog interesa za Zajednicu,
   ODLUČILO JE:
   Članak 1.
   Ovime se u ime Zajednice odobrava Međunarodna konvencija o Harmoniziranom sustavu nazivlja i brojčanog označavanja robe, sastavljena u Bruxellesu 14. lipnja 1983. i Protokol o njezinim izmjenama, sastavljen u Bruxellesu 24. lipnja 1986.
   Tekstovi Konvencije i Protokola o njezinim izmjenama priloženi su ovoj Odluci.
   Članak 2.
   Ova Odluka ni u kojem slučaju ne dovodi u pitanje položaj Zajednice u pregovorima o donošenju revidiranih popisa carinskih povlastica temeljenih na Harmoniziranom sustavu. Ti se pregovori moraju i dalje voditi u skladu s određenim smjernicama koje su dogovorene Općim sporazumom o carinama i trgovini (GATT) s ciljem osiguranja neutralnosti pri prenošenju carinskih tarifa.
   Članak 3.
   Ovime se ovlašćuje predsjednik Vijeća da odredi osobu koja će biti ovlaštena položiti isprave o prihvaćanju u ime Zajednice (3).

      Sastavljeno u Luxembourgu 7. travnja 1987.

            Za Vijeće

            Predsjednik

         Ph. MAYSTADT

      (1)  SL C 120, 4.5.1984., str. 2.

      (2)  SL C 300, 12.11.1984., str. 53.

      (3)  Dan stupanja na snagu Konvencije i Protokola o njezinim izmjenama objavljuje Glavno tajništvo Vijeća u Službenom listu Europskih zajednica.


title: 2010/411/EU: Odluka Vijeća od 28. lipnja 2010. o potpisivanju, u ime Unije, Sporazuma između Europske unije i Sjedinjenih Američkih Država o obradi i slanju podataka o izvješćima u vezi s financijskim plaćanjima iz Europske unije Sjedinjenim Američkim Državama za potrebe Programa za praćenje financiranja terorističkih djelatnosti

text:
               18/Sv. 11

               HR

               Službeni list Europske unije

               52

         32010D0411

               L 195/1

               SLUŽBENI LIST EUROPSKE UNIJE

         ODLUKA VIJEĆA
   od 28. lipnja 2010.
   o potpisivanju, u ime Unije, Sporazuma između Europske unije i Sjedinjenih Američkih Država o obradi i slanju podataka o izvješćima u vezi s financijskim plaćanjima iz Europske unije Sjedinjenim Američkim Državama za potrebe Programa za praćenje financiranja terorističkih djelatnosti
   (2010/411/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 87. stavak 2. točku (a) i članak 88. stavak 2., u vezi s njegovim člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Odlukom donesenom 11. svibnja 2010. Vijeće je ovlastilo Komisiju da u ime Europske unije započne pregovore između Unije i Sjedinjenih Država o davanju na raspolaganje podataka o izvješćima u vezi s financijskim plaćanjima Ministarstvu financija Sjedinjenih Američkih Država u svrhu sprečavanja i borbe protiv terorizma i financiranja terorističkih aktivnosti. Pregovori su uspješno dovršeni parafiranjem Sporazuma između Europske unije i Sjedinjenih Američkih Država o obradi i slanju podataka o izvješćima u vezi s financijskim plaćanjima iz Europske unije Sjedinjenim Američkim Državama za potrebe Programa za praćenje financiranja terorističkih aktivnosti („Sporazum”).

               (2)

               Sporazum bi trebalo potpisati, podložno njegovom kasnijem sklapanju.

               (3)

               Sporazum poštuje temeljna prava i u skladu s je s načelima prepoznatima posebno u Povelji o temeljnim pravima Europske unije, a posebno pravo na privatni i obiteljski život, priznato u članku 7. Povelje, pravo na zaštitu osobnih podataka, priznato u članku 8. Povelje i pravo na učinkoviti pravni lijek i pravično suđenje, priznato u članku 47. Povelje. Ovaj bi Sporazum trebalo primjenjivati u skladu s tim pravima i načelima.

               (4)

               U skladu s člankom 3. Protokola br. 21 o stajalištu Ujedinjene Kraljevine i Irske u pogledu područja slobode, sigurnosti i pravde, koji je priložen Ugovoru o Europskoj uniji i Ugovoru o funkcioniranju Europske unije, Ujedinjena Kraljevina obavijestila je o svojoj želji da sudjeluje u donošenju i primjeni ove Odluke.

               (5)

               U skladu s člancima 1. i 2. Protokola br. 21 o stajalištu Ujedinjene Kraljevine i Irske u pogledu područja slobode, sigurnosti i pravde, koji je priložen Ugovoru o Europskoj uniji i Ugovoru o funkcioniranju Europske unije, Irska ne sudjeluje u donošenju ove Odluke, ona je ne obvezuje niti se na nju primjenjuje, ne dovodeći u pitanje njezina prava prema Protokolu u pogledu Odluke o sklapanju Sporazuma.

               (6)

               U skladu s člancima 1. i 2. Protokola br. 22 o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, ona je ne obvezuje niti se na nju primjenjuje,

         DONIJELO JE OVU ODLUKU:
   Članak 1.
   Potpisivanje Sporazuma između Europske unije i Sjedinjenih Američkih Država o obradi i slanju podataka o izvješćima u vezi s financijskim plaćanjima iz Europske unije Sjedinjenim Američkim Državama za potrebe Programa za praćenje financiranja terorističkih djelatnosti (1) odobrava se u ime Europske unije, podložno sklapanju navedenog Sporazuma.
   Članak 2.
   Predsjednik Vijeća ovlašćuje se odrediti osobu (osobe) opunomoćenu (opunomoćene) za potpisivanje Sporazuma u ime Europske unije, podložno njegovom sklapanju.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 28. lipnja 2010.

            Za Vijeće

            Predsjednik

         M. Á. MORATINOS

      (1)  SL L 195, 27.7.2010., str. 5.


2013/618/EU: Odluka Europskog parlamenta od 17. travnja 2013. o razrješnici za izvršenje proračuna zajedničkog poduzeća ENIAC za financijsku godinu 2011.


title: Odluka 1419/1999/EZ Europskog parlamenta i Vijeća od 25. svibnja 1999. o utvrđivanju djelovanja Zajednice za manifestaciju Europska prijestolnica kulture za godine od 2005. do 2019.

text:
               16/Sv. 003

               HR

               Službeni list Europske unije

               3

         31999D1419

               L 166/1

               SLUŽBENI LIST EUROPSKE UNIJE

               25.05.1999.

      ODLUKA 1419/1999/EZ EUROPSKOG PARLAMENTA I VIJEĆA

   od 25. svibnja 1999.
   o utvrđivanju djelovanja Zajednice za manifestaciju Europska prijestolnica kulture za godine od 2005. do 2019.
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 151.,
   uzimajući u obzir prijedlog Komisije (1),
   uzimajući u obzir mišljenje Odbora regija (2),
   u skladu s postupkom predviđenim u članku 251. Ugovora (3),

               (1)

               budući da je tijekom povijesti Europa bila mjesto izuzetno plodnog i raznolikog umjetničkog djelovanja; budući da je gradski život imao, a i danas ima, bitnu ulogu u razvoju i utjecaju europskih kultura;

               (2)

               budući da članak 151. Ugovora daje Zajednici ovlast u području kulture; budući da Zajednica cjelokupno djelovanje s ciljem promidžbe kulturnog djelovanja treba poduzimati na toj pravnoj osnovi, u skladu s ciljevima i sredstvima Zajednici dodijeljenima Ugovorom;

               (3)

               budući da su dana 13. lipnja 1985. ministri odgovorni za kulturna pitanja, koji su se sastali unutar Vijeća, donijeli rezoluciju u vezi s godišnjom manifestacijom Europski grad kulture (4), primarni cilj koje je bio otvoriti europskoj publici određene aspekte kulture grada, regije ili dotične države te za koju je Zajednica osigurala financijsku potporu;

               (4)

               budući da ispitivanje rezultata koje su Europski gradovi kulture polučili pokazuje da taj manifestacija ima pozitivan učinak u vidu medijskog odjeka, razvoja kulture i turizma i važnosti koju stanovnici pridaju takvom izboru njihovoga grada;

               (5)

               budući da pozitivan utjecaj ipak ne daje uvijek rezultate koji nadilaze trajanje samog projekta i budući da bi, unatoč priznanju njihove nadležnosti da odlučuju o sadržaju njihova projekta, pozornost državnih tijela koja donose odluke u izabranim gradovima trebalo usmjeriti ka potrebi integriranja kulturnog projekta u dinamičan srednjoročni proces;

               (6)

               budući da je ova inicijativa važna kako sa stajališta jačanja lokalnog i regionalnog identiteta tako i sa stajališta poticanja europskih integracija;

               (7)

               budući da je u diskusiji koja je i dovela do njegova mišljenja od 7. travnja 1995. (5) o programu Kaleidoskop utemeljenom Odlukom br. 719/96/EZ (6), Europski parlament zatražio od Komisije da donese poseban program o projektu Europski grad kulture nakon 2000. na temelju članka 151. Ugovora;

               (8)

               budući da važnost i utjecaj manifestacije Grad kulture traži uspostavu rotacijskog sustava imenovanja koji će osigurati da svaka država članica ima jedan grad koji će biti izabran u redovitim vremenskim razmacima; budući da se predvidljiv, dosljedan i transparentan rotacijski sustav najbolje postiže pojedinačnom odlukom kojom se utvrđuje redoslijed kojim će države članice biti izabrane za manifestaciju;

               (9)

               budući da je prikladno da Vijeće imenuje prijestolnice kulture s obzirom na veliko simboličko značenje koje takvo imenovanje u državama članicama ima;

               (10)

               budući da svaka inicijativa Zajednice da promiče Europski grad kulture mora zadovoljiti unaprijed zacrtane ciljeve te se oslanjati na resurse koji su predviđeni Ugovorom;

               (11)

               budući da je Zajednica u prošlosti dala doprinos manifestacijama Europski grad kulture te Mjesec europske kulture u kojemu su se odvijala kulturna zbivanja prema programu Kaleidoskop koji će isteći 1999. godine;

               (12)

               budući da je 22. rujna 1997. Vijeće donijelo odluku o budućnosti europskog djelovanja u području kulture (7), u kojoj je pozvalo Komisiju da u skladu s člankom 208. Ugovora iznese prijedloge pojedinačnog programa za kulturu do svibnja 1998. u koji će biti uključeno i djelovanje Europska prijestolnica kulture uključujući mjere financiranja;

               (13)

               budući da je Komisija podnijela Europskom parlamentu i Vijeću komunikaciju o prvom okvirnom programu Europske zajednice za potporu kulture uključujući i prijedlog odluke utemeljenja pojedinačnog financijskog i programskog instrumenta kulturne suradnje,

         ODLUČILI SU:
   Članak 1.
   Utemeljuje se djelovanje Zajednice nazvano Europska prijestolnica kulture. Cilj mu je istaknuti bogatstvo i raznolikost europskih kultura i značajki koje međusobno dijele te promicati uzajamno upoznavanje europskih građana.
   Članak 2.
   1.   Kako je predviđeno u Prilogu I., gradovi država članica imenuju se Europskim prijestolnicama kulture prema redoslijedu. Kronološki redoslijed predviđen Prilogom I. može se izmijeniti uzajamnim dogovorom između dotičnih država članica. O nominaciji ili nominacijama Europski parlament, Vijeće, Komisiju i Odbor regija obavješćuje dotična država članica uz mogućnost popratne preporuke od potonje najkasnije četiri godine prije nego što predmetna manifestacije započne.
   2.   Svake godine Komisija osniva povjerenstvo za odabir koji daje izvješće o nominaciji ili imenovanjima, čija se procjena radi prema ciljevima i značajkama ovog djelovanja Povjerenstvo za odabir sastoji se od sedam vodećih neovisnih osoba koje su stručnjaci u području kulture, od kojih dvije imenuje Europski parlament, dvije Vijeće, dvije Komisija i jednu Odbor regija. Povjerenstvo za odabir podnosi svoje izvješće Komisiji, Europskom parlamentu i Vijeću.
   3.   Europski parlament može poslati mišljenje o nominaciji ili nominacijama Komisiji najkasnije tri mjeseca od primitka izvješća. Djelujući po preporuci Komisije sastavljene na temelju mišljenja Europskog parlamenta i izvješća povjerenstva za odabir, Vijeće službeno imenuje dotični grad Europskom prijestolnicom kulture za godinu za koju je bio nominiran.
   Članak 3.
   Nominiranje uključuje kulturni projekt europskih dimenzija, u osnovi temeljen na kulturnoj suradnji, a u skladu s ciljevima i djelovanjem predviđenima u članku 151. Ugovora.
   U prijavi grad kandidat mora navesti na koji način namjerava:

               —

               istaknuti umjetnička zbivanja i stilove koje Europljani međusobno dijele i koji ga nadahnjuju ili kojima je dao značajan doprinos,

               —

               potaknuti manifestacije kojima će ljude iz drugih gradova država članica potaknuti na aktivno sudjelovanje u kulturnim zbivanjima što će dovesti do dugotrajne kulturne suradnje te potaknuti njihovo kretanje unutar Europske zajednice,

               —

               podupirati i razvijati kreativni rad koji predstavlja bitan element svake kulturne politike,

               —

               osigurati mobilizaciju i sudjelovanje velikih segmenata stanovništva i, kao posljedicu toga, društveni utjecaj tog djelovanja i njegov kontinuitet koji nadilazi trajanje manifestacija od jedne godine,

               —

               pospješiti prihvaćanje građana Zajednice te osigurati širenje raznolikih manifestacija angažiranjem svih vrsta medija,

               —

               promicati dijalog između europskih kultura i onih iz drugih dijelova svijeta i u tom duhu poboljšati otvaranje prema drugima i razumijevanje drugih, što je osnovna kulturna vrijednost,

               —

               iskoristiti povijesno naslijeđe, urbanu arhitekturu i kvalitetu življenja u gradu.

         Članak 4.
   Europskim zemljama nečlanicama dopušteno je sudjelovati u ovom djelovanju. Bilo koja od tih zemalja može nominirati jedan grad za Europsku prijestolnicu kulture i o nominaciji treba obavijestiti Europski parlament, Vijeće, Komisiju i Odbor regija. Vijeće jednoglasno, na preporuku Komisije, službeno imenuje jedan od nominiranih gradova Europskom prijestolnicom kulture na rok od jedne godine, imajući na umu poželjni rok od četiri godine za pripremno razdoblje.
   Članak 5.
   Svaki grad organizira program kulturnih manifestacija ističući vlastitu kulturu i kulturno naslijeđe te svoje mjesto u zajedničkoj kulturnoj baštini uz sudjelovanje ljudi iz drugih europskih država koji se bave kulturnim aktivnostima s ciljem utemeljenja trajne suradnje. Pored gore navedenog, u planiranju svog programa imenovani grad treba u najvećoj mogućoj mjeri uzeti u obzir popis planiranih zbivanja i kriterije procjene predviđene u Prilogu II. U načelu bi taj program trebao trajati jednu godinu ali, iznimno, imenovani gradovi mogu izabrati kraće vremensko razdoblje. Gradovi mogu odabrati i uključenje okolne regije u svoj program. Trebalo bi uspostaviti vezu između programa imenovanih gradova iz jedne te iste godine.
   Članak 6.
   Svake godine Komisija podnosi izvješće s procjenom rezultata manifestacije ranijeg jednogodišnjeg razdoblja, uključujući analizu od strane organizatora potonjeg. To se izvješće podnosi Europskom parlamentu, Vijeću i Odboru regija. Komisija također može dati bilo kakve prijedloge revizije ove Odluke koje smatra potrebnima radi nesmetanog tijeka ovog djelovanja, a osobito imajući u vidu buduće proširenje Europske unije.

      Sastavljeno u Bruxellesu 25. svibnja 1999.

            Za Europski parlament

            Predsjednik

         J. M. GIL-ROBLES

            Za Vijeće

            Predsjednik

         H. EICHEL

      (1)  SL C 362, 28.11.1997., str. 12.

      (2)  SL C 180, 11.6.1998., str. 70.

      (3)  Mišljenje Europskog parlamenta od 30. travnja 1998. (SL C 152, 18.5.1998., str. 55.), Zajedničko stajalište Vijeća od 24. srpnja 1998. (SL C 285, 14.9.1998., str. 5.) i Odluka Europskog parlamenta od 11. ožujka 1999. (SL C 175, 21.6.1999.).
   Odluka Vijeća od 10. svibnja 1999.

      (4)  SL C 153, 22.6.1985., str. 2.

      (5)  SL C 109, 1.5.1995., str. 281.

      (6)  Odluka br. 719/96/EZ Europskog parlamenta i Vijeća od 29. ožujka 1996. o utvrđivanju programa potpore umjetničkim i kulturnim aktivnostima s europskom dimenzijom (Kaleidoskop) (SL L 99, 20.4.1996., str. 20.).

      (7)  SL C 305, 7.10.1997., str. 1.
   PRILOG I.

      REDOSLIJED DODJELE PRAVA NOMINIRANJA EUROPSKE PRIJESTOLNICE KULTURE

               2005.

               Irska

               2006.

               Nizozemska

               2007.

               Luksemburg

               2008.

               Ujedinjena Kraljevina

               2009.

               Austrija

               2010.

               Njemačka

               2011.

               Finska

               2012.

               Portugal

               2013.

               Francuska

               2014.

               Švedska

               2015.

               Belgija

               2016.

               Španjolska

               2017.

               Danska

               2018.

               Grčka

               2019.

               Italija

         PRILOG II.
   POPIS KRITERIJA PLANIRANJA I PROCJENE
   Mogući elementi programa imenovanih gradova:

               —

               poticati zajednička umjetnička kretanja i stilove u čijem razvoju grad ima važnu ulogu,

               —

               organizacija umjetničkih događanja (glazba, ples, kazalište, vizualne umjetnosti, film itd.) i poboljšanja u promidžbi umjetnosti i njenom usmjeravanju,

               —

               poticanje europske javne svijesti o osobama i događanjima koji su obilježili povijest i kulturu grada,

               —

               organizacija posebnih aktivnosti s ciljem poticanja umjetničkih inovacija i generiranja novih oblika kulturnog djelovanja i dijaloga,

               —

               organiziranje mjera kako bi se povećao pristup umjetničkim nekretninama i pokretninama i umjetničkim proizvodima specifičnima za grad i svijest o njima,

               —

               organizacija specifičnih kulturnih projekata usmjerenih na vraćanje mladih ljudi umjetnosti,

               —

               organizacija specifičnih kulturnih projekata usredotočenih na povećanje socijalne kohezije,

               —

               upoznavanje široke publike s planiranim aktivnostima, posebno kroz primjenu multimedijskih i audiovizualnih sredstava i višejezični pristup,

               —

               doprinos razvoju gospodarskih aktivnosti, posebno u području zapošljavanja i turizma,

               —

               potreba razvoja visokokvalitetnog i inovativnog kulturnog turizma uzimajući u obzir važnost koja se u tom smislu pridaje kulturnoj baštini na održivoj osnovi i pomirenju želja posjetitelja i želja lokalnog stanovništva,

               —

               organizacija projekata namijenjenih poticanju razvoja veza između arhitektonske baštine i strategija za novi urbani razvoj,

               —

               zajedničko organiziranje inicijativa usmjerenih na poticanje dijaloga između kultura Europe i kultura ostalih dijelova svijeta.


title: 2013/773/EU: Odluka Vijeća od 17. prosinca 2013. o imenovanju njemačkog člana Odbora regija

text:
               19.12.2013

               HR

               Službeni list Europske unije

               L 343/41

         ODLUKA VIJEĆA
   od 17. prosinca 2013.
   o imenovanju njemačkog člana Odbora regija
   (2013/773/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog njemačke vlade,
   budući da:

               (1)

               Vijeće je 22. prosinca 2009. i 18. siječnja 2010. donijelo Odluke 2009/1014/EU (1) i 2010/29/EU (2) o imenovanju članova i zamjenika članova Odbora regija za razdoblje od 26. siječnja 2010. do 25. siječnja 2015.

               (2)

               Mjesto člana Odbora regija bit će slobodno po isteku mandata gđe Emilije MÜLLER,

         DONIJELO JE OVU ODLUKU:
   Članak 1.
   Ovime se sljedeća osoba imenuje članom Odbora regija do kraja tekućeg mandata, koji istječe 25. siječnja 2015.:

               —

               dr. Beate MERK, Bayerische Staatsministerin für Europaangelegenheiten und regionale Beziehungen.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 17. prosinca 2013.

            Za Vijeće

            Predsjednik

         L. LINKEVIČIUS

      (1)  SL L 348, 29.12.2009., str. 22.

      (2)  SL L 12, 19.1.2010., str. 11.


title: 1998/181/EZ, EZUČ, Euratom: Odluka Vijeća i Komisije od 23. rujna 1997. o sklapanju, od strane Europskih zajednica, Ugovora o Energetskoj povelji i Protokola uz Energetsku povelju o energetskoj učinkovitosti i povezanim okolišnim aspektima

text:
               12/Sv. 002

               HR

               Službeni list Europske unije

               149

         31998D0181

               L 069/1

               SLUŽBENI LIST EUROPSKE UNIJE

               23.09.1997.

      ODLUKA VIJEĆA I KOMISIJE

   od 23. rujna 1997.
   o sklapanju, od strane Europskih zajednica, Ugovora o Energetskoj povelji i Protokola uz Energetsku povelju o energetskoj učinkovitosti i povezanim okolišnim aspektima (1)

   (98/181/EZ, EZUČ, Euratom)
   VIJEĆE EUROPSKE UNIJE,
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice za ugljen i čelik, a posebno njegov članak 95.,
   uzimajući u obzir Ugovor o osnivanju Europske zajednice, a posebno njegov članak 54. stavak 2., članak 57. stavak 2. zadnju rečenicu, članak 66., članak 73.c stavak 2., članke 87., 99., 100.a i 113., članak 130.s stavak 1. i članak 235., u vezi s člankom 228. stavkom 2. drugom rečenicom i stavkom 3. drugim podstavkom,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir mišljenje Savjetodavnog odbora osnovanog Ugovorom o osnivanju Europske zajednice za ugljen i čelik,
   uzimajući u obzir prijedlog Komisije,
   uzimajući u obzir jednoglasnu suglasnost Vijeća sukladno članku 95. Ugovora o osnivanju Europske zajednice za ugljen i čelik,
   uzimajući u obzir suglasnost Europskog parlamenta (2),
   uzimajući u obzir odobrenje Vijeća sukladno članku 101. Ugovora o osnivanju Europske zajednice za atomsku energiju,
   budući da su Europske zajednice i njihove države članice potpisale Europsku energetsku povelju 17. prosinca 1991.;
   budući da su 17. prosinca 1994. Europske zajednice i njihove države članice potpisale Ugovor o Energetskoj povelji i Protokol uz Energetsku povelju o energetskoj učinkovitosti i povezanim okolišnim aspektima radi osiguravanja sigurnog i obvezujućeg međunarodnog pravnog okvira za načela i ciljeve utvrđene u Povelji;
   budući da Europske zajednice i njihove države članice privremeno primjenjuju Ugovor o Energetskoj povelji na temelju odluka Vijeća 94/998/EZ (3) i 94/1067/Euratom (4) od dana njegova potpisivanja;
   budući da su načela i ciljevi Ugovora o Energetskoj povelji od temeljne važnosti za budućnost Europe te dopuštaju članicama Zajednice nezavisnih država i zemljama središnje i istočne Europe razvoj vlastitih energetskih potencijala, istodobno pružajući pomoć u unapređenju sigurnosti opskrbe;
   budući da će načela i ciljevi Protokola uz Energetsku povelju pomoći u osiguranju veće zaštite okoliša, poglavito promicanjem energetske učinkovitosti;
   budući da je potrebno učvrstiti inicijativu i središnju ulogu Europskih zajednica, omogućavajući im potpuno sudjelovanje u provedbi Ugovora o Energetskoj povelji i Protokola uz Energetsku povelju;
   budući da će sklapanje Ugovora o Energetskoj povelji i Protokola uz Energetsku povelju pomoći u postizanju ciljeva Europskih zajednica;
   budući da se članak 73.c stavak 2. Ugovora o osnivanju Europske zajednice mora uporabiti kao pravni temelj za ovu Odluku, s obzirom na to da Ugovor o Energetskoj povelji nameće određene obveze Europskim zajednicama u pogledu kretanja kapitala i platnog prometa između Zajednica i trećih zemalja ugovornih stranaka Ugovora o Energetskoj povelji;
   budući da Ugovor o Energetskoj povelji može utjecati na zakonodavne akte koji se temelje na članku 235. Ugovora o osnivanju Europske zajednice; budući da, za ispunjenje obveza koje proizlaze iz Ugovora o Energetskoj povelji o suradnji u području energetike, Ugovor o osnivanju Europske zajednice nije predvidio druge ovlasti osim onih iz članka 235.;
   budući da Europske zajednice moraju odobriti Ugovor o Energetskoj povelji i Protokol uz Energetsku povelju;
   budući da bi, radi osiguravanja jedinstvenog vanjskog predstavljanja Europskih zajednica, kako u postupku sklapanja, tako i pri ispunjavanju obveza koje su preuzele Europske zajednice i njihove države članice, trebalo uspostaviti odgovarajuće postupke koordinacije; budući da bi, u tu svrhu, trebalo predvidjeti da se ova Odluka polaže kod Vlade Portugalske Republike u isto vrijeme kada i isprave o ratifikaciji država članica; budući da se zbog istog razloga mora koordinirati stajalište koje Europske zajednice i države članice trebaju usvojiti u pogledu odluka koje donosi Konferencija o Energetskoj povelji osnovana Ugovorom o Energetskoj povelji, u područjima podijeljene nadležnosti;
   budući da Konferencija o Energetskoj povelji ima autonomne ovlasti donošenja odluka; budući da je zbog toga potrebno predvidjeti odgovarajuće postupke za oblikovanje stajališta Europskih zajednica u okviru Konferencije o Energetskoj povelji;
   budući da bi takvi postupci trebali biti pojednostavnjeni kako bi omogućili učinkovito sudjelovanje Europskih zajednica u spomenutoj Konferenciji;
   budući da, u pogledu odluka gore spomenute Konferencije koje zahtijevaju donošenje ili izmjenu zakonodavstva Zajednice, Vijeće i Komisija djeluju u skladu s pravilima utvrđenima u članku 228. stavcima 1. i 2. Ugovora o osnivanju Europske zajednice;
   budući da, u slučaju odluka koje donosi Konferencija o Energetskoj povelji i odnose se na područja mješovite nadležnosti, Europske zajednice i države članice trebaju surađivati radi postizanja zajedničkog stajališta u skladu sa sudskom praksom Suda Europskih zajednica,
   ODLUČILI SU:
   Članak 1.
   Ovime se, u ime Europske zajednice za ugljen i čelik, Europske zajednice i Europske zajednice za atomsku energiju, odobravaju Ugovor o Energetskoj povelji i Protokol uz Energetsku povelju o energetskoj učinkovitosti i povezanim okolišnim aspektima (dalje u tekstu „Protokol uz Energetsku povelju”).
   Tekstovi Ugovora o Energetskoj povelji i Protokola uz Energetsku povelju priloženi su ovoj Odluci.
   Članak 2.
   U ime Europske zajednice predsjednik Vijeća polaže ispravu o odobrenju Ugovora o Energetskoj povelji i Protokola uz Energetsku povelju kod Vlade Portugalske Republike, u skladu s člancima 39. i 49. Ugovora o Energetskoj povelji i člancima 15. i 21. Protokola o Energetskoj povelji. Pod istim uvjetima predsjednik Komisije polaže isprave o odobrenju u ime Europske zajednice za ugljen i čelik i Europske zajednice za atomsku energiju.
   Predsjednik Vijeća i predsjednik Komisije, djelujući u ime Europske zajednice, odnosno u ime Europske zajednice za ugljen i čelik i Europske zajednice za atomsku energiju, savjetuju se s državama članicama kako bi se, što je više moguće, osiguralo istodobno polaganje njihovih isprava o odobrenju.
   Članak 3.
   1.   Stajalište, čije se donošenje može zatražiti od Europske zajednice u okviru Konferencije o Energetskoj povelji, osnovane Ugovorom o Energetskoj povelji, u pogledu odluka te Konferencije koje zahtijevaju donošenje ili izmjenu zakonodavstva Zajednice, podložno stavku 3. usvaja Vijeće, djelujući u skladu s odgovarajućim pravilima Ugovora o osnivanju Europske zajednice.
   Vijeće odlučuje kvalificiranom većinom. Međutim, Vijeće odlučuje jednoglasno ako odluka koju navedena Konferencija treba donijeti pokriva područje za koje se zahtijeva jednoglasnost pri donošenju unutarnjih pravila Zajednice.
   2.   U ostalim slučajevima stajalište koje zauzima Europska zajednica usvaja Vijeće.
   3.   O pitanjima iz stavka 1. Vijeće i Komisija redovito u potpunosti obavješćuju Europski parlament te Europskom parlamentu daju mogućnost da izrazi svoja gledišta o stajalištu koje Zajednica treba zauzeti u okviru Konferencije iz stavka 1.
   U slučaju odluka navedene Konferencije sukladno članku 34. stavku 7. Ugovora o Energetskoj povelji, Vijeće se savjetuje s Europskim parlamentom ili od njega pribavlja suglasnost prije donošenja svoje odluke, pod uvjetima utvrđenima u članku 228. stavku 3. Ugovora o osnivanju Europske zajednice.
   4.   Stajalište, koje je potrebno donijeti u ime Europske zajednice za ugljen i čelik, usvaja Komisija uz odobrenje Vijeća, odlučujući kvalificiranom većinom ili jednoglasno, ovisno o sadržaju.
   5.   Stajalište, koje je potrebno donijeti u ime Europske zajednice za atomsku energiju, usvaja Komisija uz odobrenje Vijeća, odlučujući kvalificiranom većinom.
   Članak 4.
   Ova se Odluka objavljuje u Službenom listu Europskih zajednica.

      Sastavljeno u Bruxellesu 23. rujna 1997.

            Za Vijeće

            Predsjednik

         H. WIJERS

            Za Komisiju

            Predsjednik

         J. SANTER

      (1)  Vijeće je 27. svibnja 1997. donijelo Odluku o sklapanju Ugovora o Energetskoj povelji u ime Europske zajednice.

      (2)  SL C 85, 17.3.1997.

      (3)  SL L 380, 31.12.1994., str. 1.

      (4)  SL L 380, 31.12.1994., str. 113.


title: Odluka Vijeća 2014/326/ZVSP od 28. siječnja 2014. o potpisivanju i sklapanju Sporazuma između Europske unije i Republike Koreje o uspostavi okvira za sudjelovanje Republike Koreje u operacijama Europske unije za upravljanje krizama

text:
               5.6.2014

               HR

               Službeni list Europske unije

               L 166/1

         ODLUKA VIJEĆA 2014/326/ZVSP
   od 28. siječnja 2014.
   o potpisivanju i sklapanju Sporazuma između Europske unije i Republike Koreje o uspostavi okvira za sudjelovanje Republike Koreje u operacijama Europske unije za upravljanje krizama
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 37., u vezi s člankom 218. stavcima 5. i 6. Ugovora o funkcioniranju Europske unije
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Uvjete sudjelovanja trećih država u operacijama Europske unije za upravljanje krizama trebalo bi utvrditi sporazumom o uspostavi okvira za takvo moguće buduće sudjelovanje, a ne utvrđivanjem tih uvjeta za svaki pojedinačni slučaj za svaku dotičnu operaciju.

               (2)

               Nakon donošenja Odluke Vijeća 13. studenog 2012. o odobravanju otvaranja pregovora, Visoki predstavnik Unije za vanjske poslove i sigurnosnu politiku dogovorio je sporazum između Europske unije i Republike Koreje o uspostavi okvira za sudjelovanje Republike Koreje u operacijama Europske unije za upravljanje krizama („Sporazum”).

               (3)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Republike Koreje o uspostavi okvira za sudjelovanje Republike Koreje u operacijama Europske unije za upravljanje krizama odobrava se u ime Europske unije.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se imenovati osobu(-e) opunomoćenu(-e) za potpisivanje Sporazuma kako bi on obvezivao Uniju.
   Članak 3.
   Predsjednik Vijeća, u ime Unije, daje obavijest predviđenu člankom 16. stavkom 1. Sporazuma. (1)

   Članak 4.
   Ova Odluka stupa na snagu na dan donošenja.

      Sastavljeno u Bruxellesu 28. siječnja 2014.

            Za Vijeće

            Predsjednik

         G. STOURNARAS

      (1)  Glavno tajništvo Vijeća objavljuje datum stupanja Sporazuma na snagu u Službenom listu Europske unije.


title: 2006/37/EZ: Odluka Komisije od 5. prosinca 2005. o prihvaćanju obveze ponuđene u vezi s antidampinškim postupkom i postupkom protiv subvencioniranog uvoza koji se odnosi na uvoz sulfanilne kiseline podrijetlom iz Indije

text:
               11/Sv. 022

               HR

               Službeni list Europske unije

               283

         32006D0037

               L 022/52

               SLUŽBENI LIST EUROPSKE UNIJE

               05.12.2005.

      ODLUKA KOMISIJE

   od 5. prosinca 2005.
   o prihvaćanju obveze ponuđene u vezi s antidampinškim postupkom i postupkom protiv subvencioniranog uvoza koji se odnosi na uvoz sulfanilne kiseline podrijetlom iz Indije
   (2006/37/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1) (osnovna antidampinška uredba), a posebno njezin članak 8.,
   uzimajući u obzir Uredbu Vijeća (EZ) br. 2026/97 od 6. listopada 1997. o zaštiti od subvencioniranog uvoza iz zemalja koje nisu članice Europske zajednice (2) (osnovna uredba protiv subvencioniranog uvoza), a posebno njezin članak 13.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Vijeće je u srpnju 2002. Uredbom (EZ) br. 1338/2002 (3), uvelo konačne kompenzacijske pristojbe na uvoz sulfanilne kiseline podrijetlom iz Indije. Vijeće je istog dana Uredbom (EZ) br. 1339/2002 (4) uvelo konačne antidampinške pristojbe na uvoz sulfanilne kiseline podrijetlom iz Narodne Republike Kine i Indije.

               (2)

               U okviru ovih postupaka, Komisija je Odlukom 2002/611/EZ (5) prihvatila obvezu u vezi cijene koju je ponudilo indijsko trgovačko društvo Kokan Synthetics and Chemicals Pvt Ltd (trgovačko društvo).

               (3)

               U prosincu 2003. trgovačko društvo obavijestilo je Komisiju da želi dobrovoljno povući preuzetu obvezu. U skladu s time Odluka Komisije o prihvaćanju preuzete obveze stavljena je izvan snage je Odlukom Komisije 2004/255/EZ (6).

               (4)

               U veljači 2004. antiapsorpcijski ispitni postupak koji se odnosi na uvoz sulfanilne kiseline podrijetlom iz Kine zaključen je Uredbom Vijeća (EZ) br. 236/2004 (7), kojom je povećana stopa konačne antidampinške pristojbe za Narodnu Republiku Kinu s 21 % na 33,7 %.

         B.   ZAHTJEV ZA REVIZIJOM

               (5)

               U prosincu 2004. trgovačko društvo je u skladu s člankom 11. stavkom 3. osnovne antidampinške uredbe i člankom 19. osnovne uredbe protiv subvencioniranog uvoza predalo zahtjev za djelomičnom privremenom revizijom, čiji je opseg ograničen na pregled prihvatljivosti ponovne uspostave njegove preuzete obveze.

               (6)

               Zahtjev je sadržavao dostatne dokaze o značajnoj promjeni okolnosti, koja je uslijedila nakon što je trgovačko društvo dobrovoljno povuklo preuzetu obvezu. Trgovačko društvo je stoga željelo ponovno ponuditi svoju početnu obvezu i predložilo da bi s obzirom na promjenu okolnosti, takva obveza bila i učinkovita i izvediva.

               (7)

               Stoga je obavijest o pokretanju djelomične privremene revizije objavljena u Službenom listu Europske unije
                   (8).

         C.   PRIHVAĆANJE OBVEZE

               (8)

               Pojedinosti vezane uz postupak i nalaze revizije ispitnog postupka, utvrđene su Uredbom Vijeća (EZ) br. 123/2006 (9), o izmjeni Uredbe (EZ) br. 1338/2002 o uvođenju konačne kompenzacijske pristojbe i Uredba (EZ) br. 1339/2002 o uvođenju konačne antidampinške pristojbe na uvoz sulfanilne kiseline podrijetlom, inter alia, iz Indije.

               (9)

               Zaključak ispitnog postupka je da se izmijenjena obveza koju je ponudilo trgovačko društvo može prihvatiti budući da uklanja štetne učinke dampinga i subvencija.

               (10)

               Trgovačko društvo je u navedenoj izmijenjenoj ponudi pristalo navesti najnižu cijenu koju je početno ponudilo kako bi u obzir uzelo cikličnu prirodu cijene jednog od ključnih sastojaka koji se koristi u proizvodnji sulfanilne kiseline.

               (11)

               Trgovačko društvo će također Komisiju redovno i iscrpno izvješćivati o svom izvozu u Zajednicu, što znači da Komisija može učinkovito pratiti ispunjavanje obveze. Nadalje, prodajna struktura ovog trgovačkog društva je takva da Komisija smatra da je rizik od izbjegavanja dogovorene obveze ograničen.

               (12)

               S obzirom na ovo obveza je prihvatljiva.

               (13)

               Kako bi se Komisiji omogućilo učinkovito praćenje poštovanja obveze, kada se odgovarajućim carinskim vlastima preda zahtjev za puštanje u slobodan promet na temelju obveze, izuzeće od pristojbe ovisi o predočenju računa koji sadrži najmanje informacije iz Priloga Uredbi (EZ) 123/2006. Ova razina podataka također je potrebna kako bi se carinskim vlastima omogućilo da s dostatnom preciznošću utvrde odgovara li pošiljka komercijalnim dokumentima. Ako se takav račun ne predoči ili ako ne odgovara proizvodu predočenom carini, naplaćuju se kompenzacijska i antidampinška pristojba po odgovarajućoj stopi.

               (14)

               Kako bi se osiguralo daljnje učinkovito poštovanje obveze, uvoznici su gornjom Uredbom Vijeća upoznati s činjenicom da svako kršenje obveze može dovesti do retroaktivne primjene antidampinške i kompenzacijske pristojbe za odgovarajuće transakcije.

               (15)

               U slučaju kršenja ili povlačenja obveze, odnosno ako Komisija povuče prihvaćanje obveze, antidampinška i kompenzacijska pristojba, uvedene u skladu s člankom 9. stavkom 4. osnovne antidampinške uredbe i člankom 15. stavkom 1. osnovne uredbe protiv subvencioniranog uvoza, izravno se primjenjuju, u skladu s člankom 8. stavkom 9. osnovne antidampinške uredbe i člankom 13. stavkom 9. osnovne uredbe protiv subvencioniranog uvoza,

         DONIJELA JE OVU ODLUKU:
   Članak 1.
   Ovime se prihvaća obveza koju je ponudio dolje navedeni proizvođač izvoznik, u vezi s antidampinškim postupkom i postupkom protiv subvencioniranog uvoza, koji se odnosi na uvoz sulfanilne kiseline porijeklom iz Indije.

               Država

               Trgovačko društvo

               Dodatna oznaka TARIC

               Indija

               India Kokan Synthetics and Chemicals Pvt Ltd, 14 Guruprasad, Gokhale Road (N), Dadar (W), Mumbai 400 028

               A398

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 5. prosinca 2005.

            Za Komisiju

         Peter MANDELSON

            Član Komisije

      (1)  SL L 56, 6.3.1996., str. 1. Uredba kako je zadnje izmijenjena Uredbom (EZ) br. 461/2004 (SL L 77, 13.3.2004., str. 12.).

      (2)  SL L 288, 21.10.1997., str. 1. Uredba kako je zadnje izmijenjena Uredbom (EZ) br. 461/2004.

      (3)  SL L 196, 25.7.2002., str. 1. Uredba kako je izmijenjena Uredbom (EZ) br. 492/2004 (SL L 80, 18.3.2004., str. 6.).

      (4)  SL L 196, 25.7.2002., str. 11. Uredba kako je zadnje izmijenjena Uredbom (EZ) br. 492/2004.

      (5)  SL L 196, 25.7.2002., str. 36.

      (6)  SL L 80, 18.3.2004., str. 29.

      (7)  SL L 40, 12.2.2004., str. 17.

      (8)  SL C 101, 27.4.2005., str. 34.

      (9)  SL L 22, 26.1.2006., str. 5.


title: 2011/679/EU: Odluka Vijeća od 10. listopada 2011. o zaključivanju Protokola dogovorenog između Europske unije i Republike Kabo Verdea o mogućnostima ribolova i financijskom doprinosu predviđenih Sporazumom o partnerstvu u području ribarstva između tih dvaju ugovornih stranaka koji je trenutačno na snazi

text:
               04/Sv. 7

               HR

               Službeni list Europske unije

               297

         32011D0679

               L 269/17

               SLUŽBENI LIST EUROPSKE UNIJE

         ODLUKA VIJEĆA
   od 10. listopada 2011.
   o zaključivanju Protokola dogovorenog između Europske unije i Republike Kabo Verdea o mogućnostima ribolova i financijskom doprinosu predviđenih Sporazumom o partnerstvu u području ribarstva između tih dvaju ugovornih stranaka koji je trenutačno na snazi
   (2011/679/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2., u vezi s člankom 218. stavkom 6. točkom a,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Vijeće je 19. prosinca 2006. usvojilo Uredbu (EZ) br. 2027/2006 o sklapanju Sporazuma o partnerstvu u području ribarstva između Europske zajednice i Republike Kabo Verdea (1).

               (2)

               Unija je s Republikom Kabo Verdom dogovorila novi Protokol kojima se plovilima Europske unije dopuštaju mogućnosti ribolova u vodama pod suverenitetom i u nadležnosti Kabo Verdea vezano uz ribolov.

               (3)

               Po završetku pregovora, protokol je parafiran 22. prosinca 2010.

               (4)

               Protokol je potpisan u skladu s Odlukom Vijeća 2011/405/EU (2) te se privremeno primjenjuje od 1. rujna 2011.

               (5)

               Protokol bi trebalo zaključiti,

         DONIJELO JE OVU ODLUKU:
   Članak 1.
   Protokol dogovoren između Europske unije i Republike Kabo Verdea o mogućnostima ribolova i financijskom doprinosu predviđenima Sporazumom o partnerstvu u području ribarstva između tih dvaju ugovornih stranaka koji je trenutačno na snazi ovime se odobrava u ime Unije.
   Članak 2.
   Predsjednik Vijeća u ime Unije izdaje obavijest predviđenu člankom 16. Protokola s ciljem izražavanja suglasnosti Unije o obvezujućoj snazi Protokola (3).
   Članak 3.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 10. listopada 2011.

            Za Vijeće

            Predsjednik

         A. KRASZEWSKI

      (1)  SL L 414, 30.12.2006., str. 1.

      (2)  SL L 181, 9.7.2011., str. 1.

      (3)  Dan stupanja na snagu Protokola objavit će Glavno tajništvo Vijeća u Službenom listu Europske unije.


title: Odluka Europskog parlamenta (EU) 2016/1549 od 28. travnja 2016. o razrješnici za izvršenje proračuna Europskog nadzornog tijela za vrijednosne papire i tržišta kapitala za financijsku godinu 2014.

text:
               14.9.2016

               HR

               Službeni list Europske unije

               L 246/316

         ODLUKA EUROPSKOG PARLAMENTA (EU) 2016/1549
   od 28. travnja 2016.
   o razrješnici za izvršenje proračuna Europskog nadzornog tijela za vrijednosne papire i tržišta kapitala za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europskog nadzornog tijela za vrijednosne papire i tržišta kapitala za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europskog nadzornog tijela za vrijednosne papire i tržišta kapitala za financijsku godinu 2014., s odgovorom Nadzornog tijela (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Nadzorno tijelo treba dobiti za izvršenje proračuna za financijsku godinu 2014. (05584/2016 – C8-0088/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (4), a posebno njezin članak 64.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za ekonomsku i monetarnu politiku (A8-0096/2016),

               1.

               daje razrješnicu izvršnoj direktorici Europskog nadzornog tijela za vrijednosne papire i tržišta kapitala za izvršenje proračuna Nadzornog tijela za financijsku godinu 2014.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnoj direktorici Europskog nadzornog tijela za vrijednosne papire i tržišta kapitala, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 255.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 331, 15.12.2010., str. 84.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: 2011/400/EU: Odluka Vijeća od 28. lipnja 2011. o izmjeni Akta Vijeća od 12. ožujka 1999. o pravilima za mirovinski fond Europola

text:
19/Sv. 16               HR                               Službeni list Europske unije                                                   243
32011D0400
7.7.2011.                                             SLUŽBENI LIST EUROPSKE UNIJE                                                  L 179/5
                                                             ODLUKA VIJEĆA
                                                            od 28. lipnja 2011.
                         o izmjeni Akta Vijeća od 12. ožujka 1999. o pravilima za mirovinski fond Europola
                                                               (2011/400/EU)
VIJEĆE EUROPSKE UNIJE,                                                     (5)   Odluka o Europolu nadalje predviđa da će se svi ugovori
                                                                                o zaposlenju koje je sklopio Europol kako je utvrđeno
                                                                                Konvencijom o Europolu i koji su na snazi 1. siječnja
                                                                                2010. biti poštovani do njihova isteka i da se ne mogu se
Uzimajući u obzir Pravilnik o osoblju koji se primjenjuje na                     obnoviti na temelju Pravilnika o osoblju Europola nakon
zaposlenike Europola, kako je utvrđeno u Aktu Vijeća od                          datuma primjene Odluke o Europolu.
3. prosinca 1998. („Pravilnik o osoblju Europola”) (1), a
posebno njegov članak 31. stavak 3. Dodatka 6.,
                                                                           (6)   Odluka o Europolu također predviđa da se članovima
                                                                                osoblja koji imaju sklopljen ugovor na dan 1. siječnja
budući da:                                                                       2010. ponudi mogućnost sklapanja ugovora za privre
                                                                                mene službenike ili ugovorne službenike prema Uvjetima
                                                                                zaposlenja ostalih službenika Europske unije. Nekoliko
                                                                                članova osoblja iskoristilo je tu mogućnost.
(1)      Odluka Vijeća 2009/371/PUP od 6. travnja 2009. o osni
         vanju Europskog policijskog ureda (Europol) (2) („Odluka
         o Europolu”), zamjenjuje Akt Vijeća od 26. srpnja 1995.
         o Konvenciji na temelju članka K.3 Ugovora o Europskoj            (7)   Posljedično, broj članova osoblja koji su i dalje zaposleni
         uniji, o osnivanju Europskog policijskog ureda (3) („Kon               na temelju Pravilnika o osoblju Europola pa stoga i
         vencija o Europolu”) od datuma njezine primjene, tj. od                 njihovi doprinosi mirovinskom fondu Europola u
         1. siječnja 2010.                                                       skladu s člankom 37. stavkom 1. Dodatka 6. Pravilniku
                                                                                o osoblju Europola od 1. siječnja 2010. stabilno se
                                                                                smanjivao i prestat će kada istekne posljednji ugovor o
                                                                                zaposlenju na koji se primjenjuje Pravilnik o osoblju
(2)      Odluka o Europolu predviđa da se sve mjere za provedbu                  Europola.
         Konvencije o Europolu stavljaju izvan snage s učinkom
         od 1. siječnja 2010., osim ako je drukčije određeno u
         Europol odluci.
                                                                           (8)   Kao rezultat toga, upravljanje fondom treba prilagoditi
                                                                                smanjenom obujmu doprinosa i izdataka fonda, smanje
                                                                                njem broja članova Odbora fonda i broja njegovih sasta
(3)      Odluka o Europolu nadalje predviđa da se Pravilnik o                    naka.
         osoblju Europola i ostali odgovarajući instrumenti nastav
         ljaju primjenjivati na članove osoblja koji nisu zaposleni
         na temelju Pravilnika o osoblju za dužnosnike Europske
         unije i Uvjeta zaposlenja ostalih službenika Europske             (9)   Također je razumno osobnu odgovornost članova
         unije u skladu s člankom 57. stavkom 2. te Odluke.                      Odbora u izvršavanju svojih zadaća ograničiti na
                                                                                krajnju nepažnju i ozbiljne povrede.
(4)      Odluka o Europolu također predviđa da se Pravilnik o
         osoblju za dužnosnike Europske unije i Uvjeti zaposlenja          (10)  Obveze fonda će također ranije prestati nego što je bilo
         ostalih službenika Europske unije utvrđenih Uredbom                     predviđeno kada je bio stvoren. U slučaju da imovina
         (EEZ, Euratom, ECSC) br. 259/68 (4) primjenjuju na                      fonda nije dovoljna za podmirenje obveza, nedostatak
         ravnatelja, zamjenika ravnatelja i osoblje Europola koje                bi se trebao pokriti iz proračuna Europola. S obzirom
         je zaposleno nakon 1. siječnja 2010.                                    na trenutačno financijsko stanje fonda, ta se mogućnost
                                                                                čini teoretskom, uzimajući također u obzir da je Europol
                                                                                reosigurao rizike koji proizlaze iz njegovih obveza na
(1 ) SL C 26, 30.1.1999., str. 23.
(2 ) SL L 121, 15.5.2009., str. 37.                                              temelju članaka od 63. do 71. Pravilnika o osoblju Euro
(3 ) SL C 316, 27.11.1995., str. 1.                                              pola sklapajući osiguranje za invalidske mirovine i miro
(4 ) SL L 56, 4.3.1968., str. 1.                                                 vine za nadživjele osobe.
 ---pagebreak--- 244                       HR                               Službeni list Europske unije                                             19/Sv. 16
(11)    Stoga treba odgovarajuće izmijeniti Akt Vijeća od                     7. članak 4. stavak 2. zamjenjuje se sljedećim:
        12. ožujka 1999. o pravilima za mirovinski fond Euro
        pola (1). Također treba uvesti i druge tehničke izmjene
        tog Akta koje su posljedica stupanja na snagu Odluke                     „2.     Odbor se sastoji od četiri člana.”;
        o Europolu.
                                                                              8. članak 4. stavak 3. zamjenjuje se sljedećim:
DONIJELO JE OVU ODLUKU:
                                  Članak 1.                                      „3.     Od četiri člana, dva imenuje Upravni odbor Euro
                                                                                pola, jednog imenuje Europol, a jednog imenuje Odbor
Akt Vijeća od 12. ožujka 1999. o pravilima za mirovinski fond                    za osoblje Europola. Svakom članu na sastancima Odbora
Europola mijenja se kako slijedi:                                                mogu pomagati najviše dva stručnjaka; troškove vanjskih
                                                                                stručnjaka snosi fond samo ako tako Odbor odluči.”;
1.   u članku 1. umeće se sljedeća točka:
                                                                              9. u članku 4. stavku 7. riječi „tajnik u svakom slučaju mora
     „(aa) ‚Odluka o Europolu’ znači Odluka Vijeća od 6. travnja                 biti iz redova članova koje je imenovao Europol ili Odbor
             2009. o osnivanju Europskog policijskog ureda (*) i                 za osoblje Europola” zamjenjuju se riječima „tajnik u
             zamjeni Konvencije o Europolu;”                                     svakom slučaju mora biti ili član kojeg je imenovao
                                                                                Europol ili član kojeg je imenovao Odbor za osoblje Euro
                                                                                pola”;
     ___________
     (*) SL L 121, 15.5.2009., str. 17.”;
                                                                             10. u članku 5. dodaje se sljedeći stavak:
2.   Članak 1. točka (b) zamjenjuje se sljedećim:
                                                                                „6.     Odbor i njegovi članovi predstavljaju interese svih
                                                                                sudionika i interese Europola.”;
     „(b) ‚Europol’ znači Europski policijski ured osnovan
            Odlukom o Europolu;”;
                                                                             11. u članku 6. stavku 1. riječ „dvaput” zamjenjuje se riječju
                                                                                „jedanput”;
3.   Članak 1. točka (g) zamjenjuje se sljedećim:
                                                                             12. članak 7. stavak 1. zamjenjuje se sljedećim:
     „(g) ‚Upravni odbor Europola’ znači Upravni odbor Euro
            pola kako se navodi u članku 37. stavku 1. Odluke o
            Europolu;”;
                                                                                „1.     Odluke Odbora mogu se donijeti samo na sastan
                                                                                cima na kojima su prisutni barem jedan član kojeg je
4.   u članku 1. dodaje se sljedeća točka:                                       imenovao Upravni odbor Europola i predstavnici ostalih
                                                                                stranaka.”;
     „(h) ‚Odbor za osoblje Europola’ znači Odbor za osoblje
            uspostavljen u skladu s člankom 4. Pravilnika o                  13. u članku 8. stavku 1. riječi „solventnost, likvidnost, renta
            osoblju, ili, u slučaju da prestane postojati, Odbor za              bilnost” zamjenjuju se riječima „solventnost, likvidnost,
            osoblje spomenut u članku 9. stavku 1. Pravilnika o                  profitabilnost”;
            osoblju za dužnosnike Europske unije (*).
     ___________                                                             14. u članku 10. stavku 3. druga rečenica zamjenjuje se sljede
     (*) SL L 56, 4.3.1968., str. 1.”;                                           ćim:
                                                                                „U tu svrhu, Odbor imenuje ovlaštenog računovođu regi
5.   Članak 3. stavak 1. točka (g) zamjenjuje se sljedećim:                      striranog u skladu s mjerodavnim nizozemskim pravom.”;
     „(g) ostali prihodi, uključujući izvanredne doprinose dobi
            vene od Europola u skladu s člankom 12.b.”;                      15. članak 10. stavak 4. zamjenjuje se sljedećim:
  6. u članku 3. stavku 2. točki (d) riječi „ili željeni” brišu se;              „4.     Godišnje izvješće se prosljeđuje Upravnom odboru
                                                                                Europola i kontrolira ga Europski revizorski sud, u skladu
(1) Vidjeti dokument 5397/99             na javnom  registru   Vijeća:           s člankom 43. i člankom 58. stavkom 2. točkom (a)
    http://register.consilium.eu.int/                                            Odluke o Europolu.”;
 ---pagebreak--- 19/Sv. 16            HR                                 Službeni list Europske unije                                                     245
16. umeće se sljedeći članak:                                                  Europola, a ravnatelj Europola navodi razloge, predložene
                                                                               preventivne mjere, očekivani financijski razvoj i procijenjeni
                                                                               potrebni novčani tok za svaku financijsku godinu za koju
    „Članak 12.a                                                               su potrebni izvanredni doprinosi Europola.
    Ograničenje odgovornosti
    1.     Članovi Odbora oslobođeni su svake odgovornosti za                  2.    Neovisno o mogućnosti raspuštanja fonda u skladu s
    zahtjeve koji se odnose na izvršavanje njihovih zadaća                     člankom 13., Europol pokriva sve nedostatke u slučaju da
    navedenih u članku 5.                                                      imovina mirovinskog fonda Europola nije dovoljna za
                                                                               podmirenje njegovih obveza, osim obveza pokrivenih Euro
                                                                               polovim programima reosiguranja.”;
    2.     Europol pruža zaštitu članovima Odbora protiv svih
    zahtjeva za naknadu štete koje podnesu sudionici u fondu
    i/ili druge zainteresirane stranke u pogledu izvršavanja              18. članak 13. stavak 1. zamjenjuje se sljedećim:
    njihovih zadaća navedenih u članku 5.
                                                                               „1.   Fond je uspostavljen na neodređeno razdoblje. Smije
    3.     Odstupajući od stavaka 1. i 2. ovog članka, članovi                 se raspustiti samo jednoglasnom odlukom Vijeća. Takva
    Odbora su odgovorni za krajnju nepažnju i ozbiljne                         odluka donosi se na temelju prijedloga Upravnog odbora
    povrede, uključujući, ali ne isključivo, prijevaru, korupciju,             Europola, koji se podnosi nakon saslušanja Odbora.”;
    zlouporabu sredstava i krađu.”;
                                                                          19. članak 14. stavlja se izvan snage.
17. umeće se sljedeći članak:
                                                                                Članak 2.
    „Članak 12.b
                                                                          Ova Odluka stupa na snagu sljedećeg dana od dana donošenja.
    Praćenje imovine fonda
    1.     Pored izvješća izrađenog u skladu s člankom 10.,
                                                                          Sastavljeno u Luxembourgu 28. lipnja 2011.
    Odbor izrađuje tromjesečno financijsko izvješće kojim se
    prati omjer pokrivenosti fonda. Ako je omjer pokrivenosti
    manji od praga određenog u članku 132. nizozemskog                                                          Za Vijeće
    Pensioenwet-a, Odbor provodi procjenu rizika radi procjene
    moguće situacije insolventnosti fonda tijekom idućih pet                                                    Predsjednik
    financijskih godina. Rezultati se šalju Upravnom odboru                                                    FAZEKAS S.


title: 2013/537/EU, Euratom: Odluka Europskog parlamenta od 17. travnja 2013. o razrješnici za izvršenje općeg proračuna Europske unije za financijsku godinu 2011., dio III. – Komisija i izvršne agencije

text:
               16.11.2013

               HR

               Službeni list Europske unije

               L 308/25

      ODLUKA EUROPSKOG PARLAMENTA

   od 17. travnja 2013.
   o zaključenju poslovnih knjiga Prevoditeljskog centra za tijela Europske unije za financijsku godinu 2011.
   (2013/559/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: 2010/32/EZ: Odluka Vijeća od 30. studenoga 2009. o izmjeni Odluke Izvršnog odbora osnovanog na temelju Schengenske konvencije iz 1990. o izmjeni Financijske uredbe o troškovima postavljanja i rada funkcije tehničke podrške Schengenskom informacijskom sustavu (C.SIS)

text:
               19/Sv. 10

               HR

               Službeni list Europske unije

               177

         32010D0032

               L 014/9

               SLUŽBENI LIST EUROPSKE UNIJE

         ODLUKA VIJEĆA
   od 30. studenoga 2009.
   o izmjeni Odluke Izvršnog odbora osnovanog na temelju Schengenske konvencije iz 1990. o izmjeni Financijske uredbe o troškovima postavljanja i rada funkcije tehničke podrške Schengenskom informacijskom sustavu (C.SIS)
   (2010/32/EZ)
   VIJEĆE EUROPSKE UNIJE,
   uzimajući u obzir odredbe članaka 92., 92.A i 119. Konvencije o provedbi Schengenskog sporazuma od 14. lipnja 1985. između vlada država Gospodarske unije Beneluksa, Savezne Republike Njemačke i Francuske Republike o postupnom ukidanju provjera na njihovim zajedničkim granicama (Schengenska konvencija iz 1990.) (1),
   budući da:

               (1)

               Schengenska konvencija iz 1990. određuje da troškove postavljanja i korištenja C.SIS-a, uključujući troškove širokopojasne mreže, koja povezuje nacionalne dijelove Schengenskog informacijskog sustava (SIS) s C.SIS-om, i troškove njezina kodiranja, zajednički snose ugovorne stranke.

               (2)

               Financijske obveze koje su posljedica postavljanja i korištenja C.SIS-a uređene su posebnom Financijskom uredbom, kako je izmijenjena Odlukom Schengenskoga izvršnog odbora od 15. prosinca 1997. o izmjeni Financijske uredbe o C.SIS-u (2) (dalje u tekstu: Financijska uredba o C.SIS-u).

               (3)

               Kad je riječ o komunikacijskoj infrastrukturi za schengenski okoliš, Odlukom 1999/870/EZ (3) i Odlukom 2007/149/EZ (4) zamjenik glavnog tajnika Vijeća ovlašten je, u sklopu uključivanja schengenske pravne stečevine u okvir Europske unije, djelovati kao predstavnik nekih država članica za potrebe sklapanja i upravljanja ugovorima koji se odnose na postavljanje i funkcioniranje komunikacijske infrastrukture za schengenski okoliš „SISNET”, do njegova prijelaza na komunikacijsku infrastrukturu za koju će biti odgovorna Europska unija.

               (4)

               Financijske obveze koje nastaju zbog postavljanja i funkcioniranja komunikacijske infrastrukture za schengenski okoliš na temelju tih ugovora uređene su posebnom Financijskom uredbom propisanom Odlukom Vijeća 2000/265/EZ (5).

               (5)

               Financijska uredba o C.SIS-u i Financijska uredba o SISNET-u primjenjuju se na Dansku, Finsku i Švedsku, te na Island i Norvešku na temelju Odluke Vijeća 2000/777/EZ (6), na Češku, Estoniju, Latviju, Litvu, Mađarsku, Maltu, Poljsku, Sloveniju i Slovačku na temelju Odluke Vijeća 2007/471/EZ (7), te na Švicarsku na temelju Odluke Vijeća 2008/421/EZ (8). Bugarska, Rumunjska i Lihtenštajn također sudjeluju u odredbama tih financijskih uredaba od datuma koje Vijeće određuje u skladu s člankom 4. stavkom 2. Akta o pristupanju iz 2005. i u skladu s člankom 10. Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske Unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine.

               (6)

               Upravljanje, od strane istog subjekta, funkcijom tehničke podrške i širokopojasne mreže, posebno kodiranja, povezujući je s nacionalnim dijelovima SIS-a, uključujući sve financijske obveze koje su posljedica njihova postavljanja i rada, trebalo bi osigurati neometano odvijanje postupaka te jamčiti sinergiju i smanjenje napora.

               (7)

               Funkcija tehničke podrške trenutačno upravlja kodiranjem mreže koja povezuje nacionalne dijelove s funkcijom tehničke podrške.

               (8)

               Proračun za funkciju tehničke podrške SIS-a u Strasbourgu trebao bi stoga uključiti proračun za širokopojasnu mrežu, uključujući kodiranje, koja povezuje nacionalne dijelove SIS-a s funkcijom tehničke podrške, od datuma koji jednoglasnom odlukom određuju predstavnici dotičnih država članica.

               (9)

               Kad je riječ o Islandu i Norveškoj, ova Odluka predstavlja razvoj odredaba schengenske pravne stečevine u smislu Sporazuma kojeg su sklopili Vijeće Europske unije i Republika Island i Kraljevina Norveška o pridruživanju Islanda i Norveške provedbi, primjeni i razvoju schengenske pravne stečevine (9) koje spadaju u područje iz članka 1. točke G Odluke Vijeća 1999/437/EZ od 17. svibnja 1999. o određenim dogovorima za primjenu tog Sporazuma (10).

               (10)

               Kad je riječ o Švicarskoj, ova Odluka predstavlja razvoj odredaba schengenske pravne stečevine u smislu Sporazuma sklopljenog između Europske unije, Europske zajednice i Švicarske Konfederacije o pridruživanju Švicarske Konfederacije (11) provedbi, primjeni i razvoju schengenske pravne stečevine, koje spadaju u područje iz članka 1. točke G Odluke 1999/437/EZ u vezi s člankom 3. Odluke Vijeća 2008/146/EZ (12) i s člankom 3. Odluke Vijeća 2008/149/PUP (13).

               (11)

               Kad je riječ o Lihtenštajnu, ova Odluka predstavlja razvoj odredaba schengenske pravne stečevine, u smislu Protokola koji je potpisan između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu, koje spadaju u područje iz članka 1. točke G Odluke 1999/437/EZ u vezi s člankom 3. Odluke Vijeća 2008/261/EZ (14) i s člankom 3. Odluke Vijeća 2008/262/PUP (15).

               (12)

               Ujedinjena Kraljevina sudjeluje u ovoj Odluci u skladu s člankom 5. Protokola o uključivanju schengenske pravne stečevine u okvir Europske unije, koji je priložen Ugovoru o Europskoj uniji i Ugovoru o osnivanju Europske zajednice i člankom 8 stavkom 2. Odluke Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanjem u nekim od odredaba schengenske pravne stečevine (16).

               (13)

               Irska sudjeluje u ovoj Odluci u skladu s člankom 5. Protokola o uključivanju schengenske pravne stečevine u okvir Europske unije, koji je priložen Ugovoru o Europskoj uniji i Ugovoru o osnivanju Europske zajednice i člankom 6. stavkom 2. Odluke Vijeća 2002/192/EZ od 28. veljače 2002. o zahtjevu Irske za sudjelovanjem u nekim od odredaba schengenske pravne stečevine (17).

               (14)

               Kad je riječ o Republici Cipru ova Odluka predstavlja akt koji se temelji na schengenskoj pravnoj stečevini ili je s njom na koji drugi način povezan u smislu članka 3. stavka 2. Akta o pristupanju iz 2003.

               (15)

               Ova Odluka predstavlja akt koji se temelji na schengenskoj pravnoj stečevini ili je s njom na koji drugi način povezan u smislu članka 4. stavka 2. Akta o pristupanju iz 2005.,

         ODLUČILO JE:
   Članak 1.
   Odluka Izvršnog odbora osnovanog Schengenskom konvencijom iz 1990., o izmjeni Financijske uredbe o troškovima postavljanja i rada funkcije tehničke podrške Schengenskom informacijskom sustavu (C.SIS) mijenja se kako slijedi:

               (a)

               Naslov Financijske uredbe o C.SIS-u glasi:

               (b)

               Prvi stavak glave I. glasi:
               „Proračun za funkciju tehničke podrške schengenskom informacijskom sustavu u Strasbourgu, uključujući širokopojasnu mrežu, uključujući kodiranje, koji povezuje nacionalne dijelove Schengenskoga informacijskog sustava s funkcijom tehničke podrške, kako je određeno u člancima 92., 92.A i 119. Schengenskog sporazuma od 14. lipnja 1985., dalje u tekstu ‚C.SIS’, sastoji se od:”.

         Članak 2.
   Ova Odluka stupa na snagu na dan donošenja. Primjenjuje se s pravnim učinkom od datuma koji jednoglasnom odlukom određuju predstavnici dotičnih država članica.
   Objavljuje se u Službenom listu Europske unije.

      Sastavljeno u Bruxellesu 30. studenoga 2009.

            Za Vijeće

            Predsjednica

         B. ASK

      (1)  SL L 239, 22.9.2000., str. 19.

      (2)  SL L 239, 22.9.2000., str. 444.

      (3)  SL L 337, 30.12.1999., str. 41.

      (4)  SL L 66, 6.3.2007., str. 19.

      (5)  SL L 85, 6.4.2000., str. 12.

      (6)  SL L 309, 9.12.2000., str. 24.

      (7)  SL L 179, 7.7.2007., str. 46.

      (8)  SL L 149, 7.6.2008., str. 74.

      (9)  SL L 176, 10.7.1999., str. 36.

      (10)  SL L 176, 10.7.1999., str. 31.

      (11)  SL L 53, 27.2.2008., str. 52.

      (12)  Odluka Vijeća od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

      (13)  Odluka Vijeća 28. siječnja 2008. o sklapanju, u ime Europske unije, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 50.).

      (14)  SL L 83, 26.3.2008., str. 3.

      (15)  SL L 83, 26.3.2008., str. 5.

      (16)  SL L 131, 1.6.2000., str. 43.

      (17)  SL L 64, 7.3.2002., str. 20.


title: Odluka Komisije оd 30. kolovoza 2017. o imenovanju članova skupine za tehničko savjetovanje u području organske proizvodnje i izradi rezervnog popisa

text:
               31.8.2017

               HR

               Službeni list Europske unije

               C 287/3

         ODLUKA KOMISIJE
   оd 30. kolovoza 2017.
   o imenovanju članova skupine za tehničko savjetovanje u području organske proizvodnje i izradi rezervnog popisa
   (2017/C 287/03)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Komisije 2009/427/EZ od 3. lipnja 2009. o osnivanju stručne skupine za tehničko savjetovanje o ekološkoj proizvodnji (1), a posebno njezin članak 4. stavak 2.,
   budući da:

               (1)

               Odlukom 2009/427/EZ Komisija je osnovala stručnu skupinu za tehničko savjetovanje o ekološkoj proizvodnji („skupina”).

               (2)

               Komisija je u skladu s člankom 4. stavkom 2. Odluke 2009/427/EZ donijela Odluku 2010/C 262/03 (2) o imenovanju članova skupine i izradi rezervnog popisa tijekom razdoblja primjene te Odluke koje završava 31. prosinca 2013. Primjena te Odluke produljena je do 31. prosinca 2016.

               (3)

               Odlukom Komisije 2017/C 273/03 (3) mandat članova skupine predviđen člankom 4. stavkom 5. Odluke 2009/427/EZ produljen je na četiri godine.

               (4)

               U skladu s člankom 4. stavkom 2. Odluke 2009/427/EZ i Komisijinom politikom transparentnosti poziv na podnošenje prijava za stručnjake objavljen je u registru stručnih skupina Komisije i ostalih sličnih subjekata. Prijave koje su dostavili kandidati razmotrene su i ocijenjene te je na temelju tih ocjena izvršen odabir i sastavljen popis stalnih članova i popis stručnjaka.

               (5)

               Kako bi dovršila postupak, Komisija treba imenovati nove članove skupine na četverogodišnji mandat i sastaviti novi rezervni popis kandidata,

         ODLUČILA JE:
   Članak 1.
   Imena stalnih članova stručne skupine za tehničko savjetovanje o ekološkoj proizvodnji navedena su u dijelu A Priloga.
   Imena osoba na rezervnom popisu kandidata navedena su u dijelu B Priloga.
   Članak 2.
   Ova Odluka stupa na snagu na dan donošenja i primjenjuje se do 15. srpnja 2021.

      Sastavljeno u Bruxellesu 30. kolovoza 2017.

            Za Komisiju

         Phil HOGAN

            Član Komisije

      (1)  SL L 139, 5.6.2009., str. 29.

      (2)  Odluka Komisije od 28. rujna 2010. o imenovanju članova skupine za tehničko savjetovanje u području organske proizvodnje i izradi rezervnog popisa (SL C 262, 29.9.2010., str. 3.).

      (3)  Odluka Komisije od 16. kolovoza 2017. o izmjeni Odluke 2009/427/EZ o osnivanju stručne skupine za tehničko savjetovanje o ekološkoj proizvodnji (SL C 273, 18.8.2017., str. 3.).

      PRILOG
      A.   Abecedni popis stručnjaka koji se imenuju stalnim članovima skupine

                  —

                  BAŃKOWSKA Katarzyna Daniela

                  —

                  BESTE Andrea

                  —

                  BLANCO PENEDO María Isabel

                  —

                  BOURIN Marie

                  —

                  CENSKOWSKY Udo

                  —

                  LEMBO Giuseppe

                  —

                  MARCHAND Patrice

                  —

                  MICHELONI Cristina

                  —

                  MINGUITO Pablo

                  —

                  OUDSHOORN Frank Willem

                  —

                  QUINTANA FERNÁNDEZ Paula

                  —

                  SOSSIDOU Evangelia

                  —

                  VOGT-KAUTE Werner

            B.   Abecedni popis stručnjaka koji se imenuju na rezervni popis kandidata

                  —

                  BALL Keith Haywood

                  —

                  BECQUET Stéphane

                  —

                  BICKEL Regula

                  —

                  BRUNS Silke Esmeralda

                  —

                  CANNON Nicola

                  —

                  CZUBAK Wawrzyniec Maciej

                  —

                  DAVID Christophe

                  —

                  DE CARA GARCÍA Francisco Miguel

                  —

                  DE MARTINIS Domenico

                  —

                  ECKERT Georg

                  —

                  ESTEVEZ Alicia

                  —

                  FRÜH Barbara

                  —

                  GONZÁLVEZ PÉREZ Victor

                  —

                  HITCHINGS Roger Michael

                  —

                  KABOURAKIS Emmanouil

                  —

                  KELDERER Markus

                  —

                  KOLLER Martin

                  —

                  LEENSTRA Ferry

                  —

                  LISTE RUIZ Maria Guiomar

                  —

                  MALUSÁ Eligio

                  —

                  MARTELLI Giovanna

                  —

                  MASTRORILLI Marcello

                  —

                  MOLTENI Roberto

                  —

                  NAGYOVA Eva

                  —

                  NATSARIDU Pepa

                  —

                  OLIVEIRA ALCOBIA Maria Dulce Crisóstomo

                  —

                  OTT Pierre

                  —

                  PEYREMORTE David

                  —

                  REINERS Eckhard

                  —

                  RIVA Francesco

                  —

                  RODRÍGUEZ FERNÁNDEZ-ALBA Amadeo

                  —

                  ROINSARD Antoine

                  —

                  SPEISER Bernhard

                  —

                  STADTLANDER Timo

                  —

                  TUPASELA Tuomo Markus

                  —

                  UBALDE BAULÓ Josep Miquel

                  —

                  VAN DEN BERGE Paul Hendrik Pieter

                  —

                  VIDAL Rodolphe

                  —

                  VILLAHERMOSA JAÉN Javier


               29.8.2017

               HR

               Službeni list Europske unije

               C 285/207

         P7_TA(2014)0115
   Imenovanje člana Revizorskog suda – g. Oskar HERICS (AT)
   Odluka Europskog parlamenta od 25. veljače 2014. o predloženom imenovanju Oskara Hericsa za člana Revizorskog suda (C7-0009/2014 – 2014/0802(NLE))
   (Savjetovanje)
   (2017/C 285/32)

      Europski parlament,

               —

               uzimajući u obzir članak 286. stavak 2. Ugovora o funkcioniranju Europske unije u skladu s kojim se Vijeće savjetovalo s Parlamentom (C7-0009/2014),

               —

               uzimajući u obzir članak 108. Poslovnika,

               —

               uzimajući u obzir izvješće Odbora za proračunski nadzor (A7-0128/2014),

               A.

               budući da je Odbor za proračunski nadzor Parlamenta ocijenio kvalifikacije predloženog kandidata, posebno u smislu uvjeta navedenih u članku 286. stavku 1. Ugovora o funkcioniranju Europske unije;

               B.

               budući da je na sjednici Odbora za proračunski nadzor 17. veljače 2014. održano saslušanje kandidata Vijeća za članstvo u Revizorskom sudu;

               1.

               daje pozitivno mišljenje o prijedlogu Vijeća da se Oskar Herics imenuje članom Revizorskog suda;

               2.

               nalaže svojem predsjedniku da ovu Odluku proslijedi Vijeću i radi obavijesti Revizorskom sudu te drugim institucijama Europske unije i revizijskim institucijama država članica.


title: Odluka Vijeća od 6. prosinca 2001. o izmjeni Odluke Vijeća od 27. ožujka 2000. o ovlašćivanju direktora Europola za početak pregovora o sporazumima s trećim zemljama i tijelima koja nisu povezana s EU-om

text:
               19/Sv. 003

               HR

               Službeni list Europske unije

               28

         32001D1215(01)

               C 358/1

               SLUŽBENI LIST EUROPSKE UNIJE

               06.12.2001.

      ODLUKA VIJEĆA

   od 6. prosinca 2001.
   o izmjeni Odluke Vijeća od 27. ožujka 2000. o ovlašćivanju direktora Europola za početak pregovora o sporazumima s trećim zemljama i tijelima koja nisu povezana s EU-om
   (2001/C 358/01)
   VIJEĆE EUROPSKE UNIJE,
   uzimajući u obzir članak 42. stavak 2., članak 10. stavak 4. i članak 18. Konvencije o osnivanju Europskog policijskog ureda (Konvencije o Europolu) (1),
   uzimajući u obzir Akt Vijeća od 3. studenoga 1998. o pravilima koja uređuju vanjske odnose Europola s trećim zemljama i tijelima koja nisu povezana s Europskom unijom (2), a posebno članak 2. tog Akta,
   uzimajući u obzir Akt Vijeća od 3. studenoga 1998. o pravilima u vezi s Europolovim primanjem podataka od trećih stranaka (3), a posebno članak 2. tog Akta,
   uzimajući u obzir Akt Vijeća od 12. ožujka 1999. o pravilima koja uređuju Europolov prijenos osobnih podataka trećim zemljama i trećim tijelima (4), a posebno članke 2. i 3. tog Akta,
   budući da:

               (1)

               Operativni zahtjevi i potreba za učinkovitom borbom protiv organiziranog kriminala putem Europola zahtijevaju dodavanje Monaka na popis trećih zemalja s kojima je direktor Europola ovlašten započeti pregovore.

               (2)

               U Odluci Vijeća od 27. ožujka 2000. godine o ovlašćivanju direktora Europola za početak pregovora o sporazumima s trećim zemljama i institucijama koje nisu povezane s EU-om (5), UNDCP (Program Ujedinjenih naroda za kontrolu droga) uvršten je na popis kao jedno od tijela koje nije povezano s Europskom unijom s kojima je direktor Europola ovlašten započeti pregovore.

               (3)

               Operativni zahtjevi i potreba za učinkovitom borbom protiv organiziranog kriminala putem Europola zahtijevaju da se UNDCP zamijeni s Uredom Ujedinjenih naroda za kontrolu droga i sprečavanje kriminala (ODCCP).

               (4)

               Odluku od 27. ožujka 2000. bi stoga trebalo izmijeniti,

         ODLUČILO JE:
   Članak 1.
   Odluka Vijeća od 27. ožujka 2000. ovime se mijenja kako slijedi:

               U članku 2. stavku 1.:

                           a)

                           u naslovu „Treće zemlje” između Malte i Maroka se dodaje sljedeća alineja:

                                       „—

                                       Monako”;

                           b)

                           u naslovu „Tijela koja nisu povezana s Europskom unijom”, alineja

                                       —

                                       „UNDCP (Program Ujedinjenih naroda za kontrolu droga)” zamjenjuje se sljedećom alinejom:

                                       —

                                       „ODCCP (Ured Ujedinjenih naroda za kontrolu droga i sprečavanje kriminala)”.

         Članak 2.
   Ova se Odluka objavljuje u Službenom listu Europske unije.
   Članak 3.
   Ova odluka stupa na snagu sljedećeg dana od dana donošenja.

      Sastavljeno u Bruxellesu 6. prosinca 2001.

            Za Vijeće

            Predsjednik

         M. VERWILGHEN

      (1)  SL C 316, 27.11.1995., str. 2.

      (2)  SL C 26, 30.1.1999., str. 19.

      (3)  SL C 26, 30.1.1999., str. 17.

      (4)  SL C 88, 30.3.1999., str. 1.

      (5)  SL C 106, 13.4.2000., str. 1.


title: Odluka Vijeća (EU) 2017/651 od 3. travnja 2017. o imenovanju člana Odbora regija, kojeg je predložila Kraljevina Nizozemska

text:
               6.4.2017

               HR

               Službeni list Europske unije

               L 92/99

         ODLUKA VIJEĆA (EU) 2017/651
   od 3. travnja 2017.
   o imenovanju člana Odbora regija, kojeg je predložila Kraljevina Nizozemska
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog nizozemske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020.

               (2)

               Mjesto člana Odbora regija postalo je slobodno istekom mandata na temelju čega je predložena gđa A. (Annemiek) JETTEN (Mayor of Sluis),

         DONIJELO JE OVU ODLUKU:
   Članak 1.
   Sljedeća osoba imenuje se članom Odbora regija do kraja tekućeg mandata koji istječe 25. siječnja 2020.:

               —

               gđa A. (Annemiek) JETTEN, Mayor of the municipality of Vlaardingen (promjena mandata).

         Članak 2.
   Ova Odluka stupa na snagu na dan donošenja.

      Sastavljeno u Luxembourgu 3. travnja 2017.

            Za Vijeće

            Predsjednik

         R. GALDES

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova i zamjenika članova Odbora regija za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).